《题罗内翰家世旌孝坊》
明代·周瑛

茌平有贤簿，读书不下堂。母病在床褥，为计正苍皇。

参苓无近效，堂局少奇方。百拜谢天地，请以身自当。

股肉落金刀，七箸生殊香。百灵感孝诚，母病转平康。

想彼刲股时，岂不戒毁伤。但得母病愈，儿身甘自戕。

至今旌孝坊，赫赫官道旁。日夕往来人，一见一徬徨。

作者简介：（1430—1518）福建莆田人，字梁石，号翠渠。成化五年进士。任广德知州，以有善政，赐敕旌异。弘治初历四川参政、右布政使。始与陈献章友，而不以献章主静之说为然，谓学当以居敬为主，敬则心存，然后可以穷理。有《书纂》、《翠渠类稿》。